Misdaadstatistieke: Moordkoers neem steeds toeArgieffoto: SAPD/Facebook Genl.maj. Norman Sekhukhune, die polisie se hoof van misdaadnavorsing en -statistiek, het die statistieke vir die boekjaar 2015-’16 in die parlement bekend gemaak. Volgens Sekhukhune het moorde landwyd die afgelope boekjaar met 4,9% toegeneem. Dit beteken 18 673 mense is tussen April 2015 en Maart 2016 in Suid-Afrika vermoor. In die vorige boekjaar (April 2014 tot Maart 2015) is 17 805 mense vermoor. Dit is die vierde agtereenvolgende jaar dat die moordkoers styg. “Dit blyk steeds ŉ problematiese misdaad te wees,” het Sekhukhune gesê. Dit is slegs in die Noord-Kaap waar die aantal moorde afgeneem het. “In die ander provinsies was daar ŉ toename van tussen 1,3% en 15,6% soos in Limpopo aangeteken.” In die Oos-Kaap het die aantal moorde met 9,9% toegeneem. Daar is in die afgelope boekjaar meer as 1,7 miljoen ernstige misdade deur die gemeenskap by die polisie aangemeld. Gevalle van poging tot moord het met 3,4% toegeneem. In die Noord-Kaap het dit met 17,1% toegeneem gevolg deur ŉ toename van 125 in die Oos-Kaap. Gevalle van aanranding met die doel om ernstig te beseer het met 0,2% toegeneem. Motorkapings het met 14,3% toegeneem terwyl die diefstal van motors met 2,3% afgeneem het. Huisrooftogte het landwyd met 2,7% toegeneem. In die Wes-Kaap het dit egter met 19,3% toegeneem. Sakerooftogte het landwyd met 2,85% toegeneem. Die statistieke word later Vrydagmiddag aan die media bekend gestel na afloop van die parlementêre sessie.